Alexander puji Pakej Bantuan Khas Sarawakku Sayang
ZARINA ABDULLAH KUCHING: Kerajaan Sarawak bertindak dengan sangat cepat
dan cekap apabila mengumumkan Pakej Bantuan Khas Sarawakku Sayang yang bernilai
RM1.15 bilion bagi menangani impak penularan wabak COVID-19. Menteri Perdagangan Dalam Negeri dan Hal Ehwal Pengguna
Datuk Alexander Nanta Linggi berkata, ini menunjukkan Ketua Menteri Datuk
Patinggi Abang Johari Tun Openg serta barisan Kabinet Negeri amat mengutamakan
dan mementingkan rakyat. “Negeri Sarawak adalah antara negeri terawal di Malaysia
dan bertindak cepat dengan mengumumkan pakej rangsangan ekonomi sebegini dalam
insiatif membantu rakyatnya. “Pakej yang mengandungi 16 inisiatif turut meliputi
bantuan kepada barisan hadapan seperti doktor, jururawat, polis, askar dan
sebagainya serta untuk rakyat khususnya peniaga kecil yang terjejas akibat
penularan Covid-19,” katanya menerusi satu hantaran video beliau dalam ucapan
berbahasa Iban di laman sosial Facebooknya, semalam.  Ahli Parlimen Kapit itu menambah, apa yang sangat bagus
dalam pakej itu adalah bantuan topeng yang mana Kerajaan Sarawak telah menempah
sebanyak dua juta topeng muka untuk diberikan secara percuma kepada semua
rakyat Sarawak. “Saya melihat ia sangat bagus terutamanya dengan negara
bahkan seluruh dunia kini berdepan dengan masalah kekurangan topeng muka. “Maka kerajaan negeri bertindak sangat cepat menggunakan
peruntukan sendiri membeli dua juta topeng muka untuk diberikan kepada rakyat
negeri yang populasi sekitar 2.8 juta orang dan juga untuk barisan hadapan yang
berkhidmat untuk rakyat. “Dari sini kita melihat betapa cepat dan cekap Kerajaan
Sarawak bertindak mendahului negeri-negeri lain di dalam Malaysia, begitu juga
seperti bermulanya penyebaran wabak Covid-19 dahulu dengan terlebih dahulu
menyekat pintu masuk bagi kemasukan pelawat dari China,” ujarnya.  Menurutnya, rakyat Sarawak sangat bertuah kerana
mempunyai kerajaan yang cepat bertindak dan sentiasa mendahului dalam
menyediakan bantuan serta mengambil tindakan yang bijak.  “Sehubungan itu, saya sangat gembira serta mengalu-alukan
pengumuman Ketua Menteri itu dalam membantu rakyat Sarawak yang terkesan akibat
Covid-19,” tambahnya.  Terdahulu pada Isnin, Abang Johari mengumumkan Pakej
Bantuan Sarawakku Sayang Covid-19 memberi tumpuan untuk mengurangkan kesan
wabak dan melindungi kesejahteraan rakyat melalui 16 langkah proaktif yang
disasarkan kepada kakitangan barisan hadapan, isi rumah dan komuniti perniagaan
yang ketika ini memerlukan paling banyak sokongan. Beliau berkata, daripada RM1.15 bilion itu, sejumlah
RM974.75 juta membabitkan perbelanjaan langsung oleh kerajaan negeri untuk
mengurangkan impak kelembapan ekonomi dan mengurangkan beban rakyat.  
See author's posts
